Návrh ROZHODNUTIE RADY o predložení žiadostí v mene Európskej únie týkajúcich sa nových položiek v prílohe VIII alebo IX k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní /* COM/2013/020 final - 2013/0011 (NLE) */





DÔVODOVÁ SPRÁVA 1. Bazilejským dohovorom o riadení pohybov nebezpečných odpadov cez hranice štátov a ich zneškodňovaní z 22. marca 1989 (ďalej len „Bazilejský dohovor“) sa stanovuje postup týkajúci sa kontroly vývozu a dovozu nebezpečných odpadov medzi zmluvnými stranami. Dohovor nadobudol platnosť v roku 1992 a v súčasnosti je záväzný pre 175 zmluvných strán. Európska únia je zmluvnou stranou Bazilejského dohovoru. 2. Postup týkajúci sa zmeny a doplnenia príloh k Bazilejskému dohovoru sa riadi článkami 17 a 18 dohovoru. Konkrétnejšie, každú zmenu a doplnenie musí navrhnúť zmluvná strana a sekretariát musí návrh oznámiť všetkým zmluvným stranám aspoň šesť mesiacov pred zasadnutím, na ktorom sa má prijať. Okrem toho sa musí každý takýto návrh prijať na zasadnutí Konferencie zmluvných strán a účinnosť môže nadobudnúť šesť mesiacov potom, ako depozitár vydá oznámenie formou obežníka. 3. Žiadosti týkajúce sa nových položiek v prílohe VIII alebo IX k Bazilejskému dohovoru sa riadia postupom schváleným na 8. zasadnutí Konferencie zmluvných strán k Bazilejskému dohovoru podľa rozhodnutia VIII/15 „Revízie postupu pri preskúmaní alebo úprave zoznamov odpadu, ktoré sa uvádzajú v prílohách VIII a IX“. 4. Podľa článku 58 nariadenia Európskeho parlamentu a Rady (ES) č. 1013/2006 zo 14. júna 2006 o preprave odpadu[1] sa prílohy k tomuto nariadeniu môžu meniť a dopĺňať v súlade s postupom stanoveným v článku 39 smernice Európskeho parlamentu a Rady 2008/98/ES[2] s cieľom zohľadniť vedecký a technický pokrok. Podľa článku 58 ods. 1 nariadenia (ES) č. 1013/2006 sa odpady do prílohy IIIA, IIIB, IV alebo V pridávajú dočasne, kým sa prijme rozhodnutie o ich zaradení do príslušných príloh k Bazilejskému dohovoru alebo k rozhodnutiu Rady OECD C(2001)107/Final o preskúmaní rozhodnutia C(92)39/Final o kontrole cezhraničných pohybov odpadu určeného na recykláciu. 5. Následkom zmeny a doplnenia prílohy IIIA, IIIB, IV alebo V k nariadeniu (ES) č. 1013/2006 je na zaistenie súladu nutné predložiť v mene Európskej únie potrebné žiadosti týkajúce sa zodpovedajúcich položiek v prílohe VIII alebo IX k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní. 6. Na základe postupu schváleného na 8. zasadnutí Konferencie zmluvných strán k Bazilejskému dohovoru podľa rozhodnutia VIII/15 každú zmenu a doplnenie musí navrhnúť zmluvná strana a sekretariát musí návrh oznámiť všetkým zmluvným stranám aspoň šesť mesiacov pred zasadnutím, na ktorom sa má prijať. Každý takýto návrh sa musí prijať na zasadnutí Konferencie zmluvných strán a účinnosť môže nadobudnúť šesť mesiacov potom, ako depozitár vydá oznámenie formou obežníka. 2013/0011 (NLE) Návrh ROZHODNUTIE RADY o predložení žiadostí v mene Európskej únie týkajúcich sa nových položiek v prílohe VIII alebo IX k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 191 ods. 1 v spojení s článkom 218 ods. 9, so zreteľom na návrh Európskej komisie, keďže: (1) Európska únia ako zmluvná strana Bazilejského dohovoru o riadení pohybov nebezpečných odpadov cez hranice štátov a ich zneškodňovaní môže predkladať návrhy na zmeny a doplnenia príloh k Bazilejskému dohovoru. (2) Žiadosti týkajúce sa nových položiek v prílohe VIII alebo IX k Bazilejskému dohovoru sa riadia postupom schváleným na 8. zasadnutí Konferencie zmluvných strán k Bazilejskému dohovoru podľa rozhodnutia VIII/15 „Revízie postupu pri preskúmaní alebo úprave zoznamov odpadu, ktoré sa uvádzajú v prílohách VIII a IX“. (3) Následkom zmeny a doplnenia prílohy IIIA, IIIB, IV alebo V k nariadeniu Európskeho parlamentu a Rady (ES) č. 1013/2006 zo 14. júna 2006 o preprave odpadu[3] sa javí ako nevyhnutné zaistiť konzistentnosť s prílohou VIII alebo IX k Bazilejskému dohovoru a zmeniť a doplniť ich zodpovedajúcim spôsobom. (4) Únia by preto mala predložiť potrebné žiadosti týkajúce sa tých položiek v prílohe IIIA, IIIB, IV alebo V k nariadeniu (ES) č. 1013/2006, ktoré sa môžu zahrnúť do prílohy VIII alebo IX k Bazilejskému dohovoru. (5) So zreteľom na zasadnutie zmluvných strán Bazilejského dohovoru, na ktorom sa navrhuje prijatie zmeny a doplnenia prílohy VIII alebo IX k dohovoru, je nutné, aby Únia podala potrebné žiadosti týkajúce sa nových položiek v týchto prílohách na sekretariát Bazilejského dohovoru aspoň šesť mesiacov pred takýmto zasadnutím. PRIJALA TOTO ROZHODNUTIE: Článok 1 Následkom zmeny a doplnenia, ktorou sa do prílohy IIIA, IIIB, IV alebo V k nariadeniu (ES) č. 1013/2006 pridávajú nové položky, ktoré sa môžu zahrnúť do prílohy VIII alebo IX k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní, Únia predkladá potrebné žiadosti podľa dohovoru. Článok 2 Komisia tieto žiadosti zašle sekretariátu Bazilejského dohovoru aspoň šesť mesiacov pred ďalším zasadnutím zmluvných strán tohto dohovoru. V Bruseli Za Radu predseda [1] Ú. v. EÚ L 190, 12.7.2006, s. 1. [2] Ú. v. EÚ L 312, 22.11.2008, s. 3. [3] Ú. v. EÚ L 190, 12.7.2006, s. 1.